Lakota qabilasi va o'zi uchun kurashayotgan xotin-qizlar 
Asosan Janubiy va Shimoliy Dakota shtatlarida yashovchi Lakota qabilasi 170 ming kishidan osadi. Qabila yetti guruhdan iborat va maxsus hududlarda istiqomat qiladi. 
"Pine Ridge" rezervatsiyasida qashshoqlik va jinoyat keng tarqalgan. Ayollar, ayniqsa qizlar uchun hayot juda qiyin. Biroq ularni quvvatlayotgan insonlarga ko'ra, umid boy berilmagan. Hayot uchun kurash aslida bu yerda hech qachon oson kechmagan. Peyshns 10 yoshda. Ota-onasiz katta bo'layapti. "Buvim bilanman asosan... Undan oldin amakim qarar edi. Lekin amakim vafot etdi. Qabrlari yaqin yerda. Deyarli bormaymiz, chunki men uchun bu o'kinchli", - deydi qizaloq. Peyshnsning bobosi Merrival ishsiz. Ko'pchilik bu yerda ishsiz. Tok qimmatligi uchun uyda o'tin yoqishadi. Sharoit hech qachon yaxshi bo'lmagan. Merrival ham, nabiralari ham kimligini biladi. “Biz Oglala degan urug'danmiz. Madaniyatimizni unutganmiz hisob, aralashib ketganmiz", - deydi Merrival. Lakota qabilasi baffalo degan hayvonlarni ovlab tanilgan. Bu yerlar asrlar davomida baffalolar makoni bo'lgan. 19-20 asrlarda AQSh hukumati tub aholini assimilyatsiyaga majburlagan, ya'ni qabilalar ajralib qolmasligi, boshqalar bilan yaqindan aloqada yashashi kerak edi. Mana shunday o'zgarishlar sabab qabilalar o'z tillarini va madaniyatini yo'qota boshlagan. Qabilalar hanuz bu siyosatdan shikoyat qiladi, dardlari chuqur. O'tgan bir necha o'nyillikda tub aholining huquqlari va mustaqilligi kengaydi. Biroq ular hamon maxsus hududlarda yashaydi, jamiyatdan uzoqda. Rezervatsiyalarda imkoniyat oz, mahalliy hokimiyatlar bu insonlarning talablarini qondira olmaydi. Ishsizlik 80 foiz. Giyohvandlik, alkogolizm va jinoyat - kundalik hol. Lakota xotin-qizlari o'z taqdirini o'zi belgilashga bel bog'lagan. Tashkilot tuzib, kurashmoqda. “O'zimiz uchun, qizlarimiz uchun, kelajak uchun harakatdamiz", - deydi faollardan biri. "Bu tashabbuslarning ahamiyati shundaki, ular qizlarimizni o'qitadi. Ularga kim ekani, huquqi borligini, hayoti o'z qo'lida ekanini o'rgatamiz", - deydi yana bir faol. IMAGEN degan nohukumat tashkilotga asos solingan. Uning tarkibida Lakota qizlarining bir necha jamiyati bor. Bu guruhlar qizlar uchun xavfsiz markazlar ochib, ta'lim beradi; muammolarini ko'rib chiqadi, yordamlashadi. "Tub aholi orasida oila va xonadon degan tushunchalar parokanda ahvolda. Sabablari, tabiiyki, ular boshdan kechirgan zulm, siyosiy-ijtimoiy uqubatlarga borib taqaladi. Ayollarning hayoti erkaklarnikidan ham og'irroq. Ilm, kasb-hunar, tirikchilik va salomatlik borasida ular yanayam orqada", - deydi Kelli Holman, IMAGEN rahbari. “Aslida bu qabilada ayollar qadimdan juda birdam bo'lgan. Bir-birini ruhan va moddiy jihatdan quvvatlagan. Gender tengligi borasida ham qabila o'z xususiyatlariga ega bo'lgan. Erkaklar va ayollarga o'ziga xos salohiyat va kuch egalari sifatida qarashgan". Qizlarning jamiyatlarida shunga urg' beriladi. “Har bir qizga murabbiy topamiz. Ularga qabila tarixi, madaniyati, tili, qadriyatlari va jinsiy tenglik tushunchasi o'rgatiladi", - deydi Eymi Pond, murabbiylardan biri. “Ularni oliy ta'lim olishga undaymiz, buning uchun tayyorlaymiz", - deydi Kelli Holman. Peyshns harbiy uchuvchi bo'lmoqchi, xolasiga o'xshab. "Xolam aytdi, uchish oson emas ekan, buning uchun qattiq o'qishim kerak. Uddalay olaman deb o'ylayman, chunki o'zimga ishonaman. Chiroyli uyim bo'lishini, chiroyli hayotim bo'lishini xohlayman. Oilamni, buvim va bobomni boqaman", - deydi qizaloq. Peyshns (Patience) ingliz tilida "sabr-qanoat" degan ma'noni anglatadi. Lakota qabilasi ham shu jihati bilan faxrlanadi.